题王舍人墨竹
王仲煇 (Ming)
我本山野人，夙抱烟霞疾。何处惯经行，松篁与泉石。晴窗偶看琅玕图，淋漓醉墨倾金壶。崇冈怪石相高下，冷雨疏烟半有无。数竿晴，渭川日暖春风轻。数竿老，嶰谷千年霜雪饱。数竿敧，楚江岁晚寒风吹。数竿侧，淇澳秋深雨萧瑟。千竿万竿难尽名，林峦髣髴清风生。交枝直干平安态，劲节虚心君子情。对此怡然乐清赏，抚卷无言发遐想。烟雨濛濛语鹧鸪，诗怀长在湘江上。